- Returreglerne ved handel på nettet er noget rod.

Det erkender Venstres erhvervsordfører, Torsten Schack Pedersen.

- Vi skal holde fast i reglen om, at netkunder kan returnere varen senest to uger efter købet. Men kun efter at have prøvet varen - ikke efter at have taget den i brug, siger han til P4 Nordjylland.

Men kunderne har ikke desto mindre ret til at tage varen i brug, for derefter at returnere den. Derefter er det op til forhandling mellem netvirksomheden og kunden, hvor meget den brugte vare er værd - og altså hvor mange penge, kunden skal have retur.

Jacob Risgaard, medejer af netvirksomheden Coolshop, har eksempelvis lige fået en batteri-dreven plæneklipper retur. Nypris cirka 4.000 kroner.

- Men kunden har nået at slå græs med den to gange inden returfristen. Nu skal vi og kunden så til at bruge tid på at forhandle om, hvor meget plæneklipperen har tabt i værdi. Det er en dum regel, for vi bliver sjældent enige og tilfredse.

Efterlyser mere faste regler

Jakob Risgaard efterlyser mere faste regler. For eksempel at brugte varer mistede en vis procentdel af deres værdi. En procentdel, der ikke var til diskussion.

I Torsten Schack Pedersens optik burde det ikke være muligt at få penge tilbage for en perfekt, men nu brugt plæneklipper.

- Reglerne skal være mere klare. Det kan ikke være meningen, at forbrugeren skal kunne lukrere på den skrappere beskyttelse af forbrugerne på nettet. Man skal kunne prøve en skjorte og sende den retur, hvis størrelsen ikke passer. Men skal ikke kunne bruge den til en fest - og så sende den retur,

Torsten Schack Pedersen siger at EU er i gang med en evaluering af reglerne om forbrugerbeskyttelse.